న్యూజిలాండ్ జాతీయ క్రికెట్ జట్టు

న్యూజిలాండ్ పురుషుల జాతీయ క్రికెట్ జట్టు పురుషుల అంతర్జాతీయ క్రికెట్‌లో న్యూజిలాండ్‌కు ప్రాతినిధ్యం వహిస్తుంది. వీరికి బ్లాక్ క్యాప్స్ అనీ, కివీస్ అనీ మారుపేర్లు ఉన్నాయి. 1930లో ఇంగ్లండ్‌తో క్రైస్ట్‌చర్చ్‌లో ఈ జట్టు తన మొదటి టెస్ట్ ఆడింది, దానితో టెస్ట్ క్రికెట్ ఆడిన ఐదవ దేశంగా చరిత్రకెక్కింది. మొదటి టెస్టు ఆడిన 1930 నుండి తొలి టెస్ట్ విజయం కోసం 1956 వరకూ, అంటే 25 ఏళ్ళకు పైగా వేచి చూడాల్సి వచ్చింది. ఆక్లాండ్‌లోని ఈడెన్ పార్క్‌లో వెస్టిండీస్‌తో జరిగిన టెస్ట్ మ్యాచ్‌లో వారిని మొట్టమొదట విజయం వరించింది. న్యూజీలాండ్ జట్టు తన మొదటి వన్డే ఇంటర్నేషనల్ మ్యాచ్‌ని 1972-73 సీజన్‌లో పాకిస్తాన్‌తో క్రైస్ట్‌చర్చ్‌లో ఆడింది.

కేన్ విలియమ్సన్ వన్డే ఇంటర్నేషనల్ జట్టుకి నాయకత్వం వహిస్తూండగా, 2022 డిసెంబర్‌లో అతను టీ20, టెస్టు జట్టుల నాయకత్వం నుంచి తప్పుకోవడంతో అప్పటి నుంచి టిమ్ సౌతీ వాటికి కెప్టెన్సీ స్వీకరించాడు. జాతీయ జట్టును న్యూజిలాండ్ క్రికెట్ నిర్వహిస్తుంది.

1998లో న్యూజీలాండ్ క్రికెట్ జట్టు స్పాన్సర్‌గా వ్యవహరించిన క్లియర్ కమ్యూనికేషన్స్ సంస్థ జట్టుకు ఒక పేరును సూచించేందుకు పోటీని నిర్వహించింది. ఆ పోటీ నుంచి వచ్చిన బ్లాక్‌క్యాప్స్ అన్న పేరును జట్టుకు పేరుగా ఎంచుకున్నారు. న్యూజీలాండ్‌కు చెందిన ఇతర క్రీడల జట్ల మారు పేర్లలో కూడా బ్లాక్ అనే పదం ముడిపడి ఉండడం గమనార్హం.

2023 సెప్టెంబర్ 21 నాటికి, న్యూజిలాండ్ 1472 అంతర్జాతీయ మ్యాచ్‌లు ఆడింది, వాటిలో 584 గెలిచింది, 654 ఓడిపోయింది, 17 టైగానూ, 170 మ్యాచ్‌లు డ్రాగానూ, 47 మ్యాచ్‌లు ఫలితం లేకుండానూ ముగిశాయి.   ఐసిసి ర్యాంకుల్లో టెస్టుల్లో 5వ ర్యాంక్, వన్డేల్లో 6వ ర్యాంక్, టీ20 ల్లో 4వ ర్యాంకులో ఉంది.

2022 నాటికి, జట్టు 1975 నుండి జరుగుతున్న మొత్తం 29 ఐసీసీ పురుషుల ఈవెంట్‌లలో పాల్గొంది. ఆరు ఫైనల్ మ్యాచ్‌లు ఆడింది, అందులో రెండు టైటిళ్లను గెలుచుకున్నది. 2000 అక్టోబరులో భారత్‌ను ఓడించి నాకౌట్ ట్రోఫీని న్యూజీలాండ్ గెలుచుకుంది. ఇది ఆ జట్టు గెలుచుకున్న తొలి ఐసీసీ టైటిల్. వారు 2015లో క్రికెట్ ప్రపంచ కప్ సెమీ ఫైనల్స్‌లో దక్షిణాఫ్రికాను ఓడించి మొట్టమొదటిసారిగా ఫైనల్స్‌కు చేరుకున్నారు. తర్వాతి ప్రపంచ కప్‌లో భారత్‌ను ఓడించి వరుసగా రెండోసారి ఫైనల్‌కు చేరుకుంది. తర్వాత జూన్ 2021లో భారత జట్టును ఓడించి ఐసీసీ వారి మొదటి ప్రపంచ టెస్ట్ ఛాంపియన్‌షిప్ని గెలుచుకున్నారు. ఐదు నెలల తర్వాత వారు ఇంగ్లండ్‌ను ఓడించడం ద్వారా వారి తొలిసారిగా టీ20 ప్రపంచకప్ ఫైనల్‌కు చేరుకున్నారు.